Шмуэль Магілевер

**Шмуэль Магілевер** (25 красавіка 1824, Глыбокае – 10 чэрвеня 1898, Беласток), таксама **Самуэль Магілевер -** рабін, піянер рэлігійнага сіянізму і адзін з заснавальнікаў руху Хібат Цыён.

## Біяграфія 
Нарадзіўся ў Глыбокім, паходзіў з рабінскай сям'і, яго дзед быў вучнем Віленскага Гаона. Вучыўся ў Валожынскім ешыбоце. З 1848 па 1854 быў рабінам Глыбокага, затым служыў рабінам у Шаках (1854-60),  Сувалках (1860–1868), Радаме (1868–1883) і Беластоку (1883–1898).

Спрабаваў пераадолець разрыў паміж традыцыйным іўдаізмам і Гаскалой.

Як важная грамадская асоба, удзельнічаў у дыскусіях па праблемах, з якімі сутыкаецца яўрэйства Расійскай імперыі. Меў сувязі з Таварыствам садзейнічання культуры сярод яўрэяў Расіі (АПЭ) і займаў пазіцыі, якія былі непрымальнымі для многіх іншых рабінаў у гэтай краіне: напрыклад, падтрымліваў увядзенне агульнай адукацыі ў традыцыйныя яўрэйскія навучальныя ўстановы і заклікаў накіроўваць яўрэяў Расіі на прадуктыўную эканамічную дзейнасць.

У 1873 годзе удзельнічаў у рабінскім з'ездзе ў Санкт-Пецярбургу, дзе выступіў з прамовай аб вяртанні ў Эрэц-Ісраэль, адрасаванай як артадаксальным яўбрэям, так і маскілам. Аднак яго погляды ў той час не знайшлі шмат прыхільнікаў і актыўна заахвочваў стварэнне таварыстваў паслядоўнікаў (пад назвай «Хавевэй Цыён», «Тыя, хто любіць Сіён») па ўсёй Расійскай імперыі; ён здзейсніў некалькі паездак у Заходнюю Еўропу ад імя руху. Менавіта ён першым паўплываў на барона Эдмонда дэ Ротшыльда, каб той падтрымаў раннія паселішчы ў Палесціне. Таксама наведаў буйныя яўрэйскія цэнтры ў Заходняй Еўропе, каб пераканаць яўрэйскіх лідараў падтрымаць іміграцыю ў Зямлю Ізраіля. Лічыў, што толькі там яўрэйскія сельскагаспадарчыя паселішчы змогуць паспяхова развівацца з-за асаблівых адносін яўрэяў да сваёй старажытнай радзімы. 

У 1893 годзе паўсталі канфлікты паміж рабінам Магілеверам і галоўным офісам руху «Хавевей Цыён» у Адэсе, які быў у значнай ступені секулярысцкім і кіраваўся Леонам Пінскерам. Гэта прывяло да рашэння стварыць яшчэ адзін цэнтр пад кіраўніцтвам Магілевера. Гэта арганізацыя атрымала назву «Мізрахі» (ад מ רכ ז ר ו ח נ י, мерказ рухі — «духоўны цэнтр»). Яе задачай было адукаваць прававерных яўрэяў у духу сіянізму, асноўнай базай былі яўрэі Літвы і Беларусі. Але, нягледзячы на рэлігійныя рознагалоссі, рабін Магілевер прыняў рашэнне застацца часткай руху «Хавевей Цыён». Тым не менш, аказваў пастаянны ціск на нацыянальны рух, каб той задаволіў патрабаванні прававерных яўрэяў. Рабін Магілевер і яго калегі працягвалі сваю працу, асабліва сярод артадаксальных яўрэяў, і ў выніку Мізрахі стаў асновай рэлігійнага сіянісцкага руху.

У 1897 годзе накіраваў пасланне Першаму сіянісцкаму кангрэсу: Вельмі важна, каб Кангрэс аб'яднаў усіх «Сыноў Сіёна», якія верныя нашай справе, для працы ў поўнай гармоніі і братэрстве, нават калі сярод іх ёсць рознагалоссі адносна рэлігіі.

Паспяхова натхніў аб'яднанне традыцыйнай яўрэйскай артадоксіі з практычным сіянізмам.

У сваім апошнім лісце да расійскіх яўрэяў перад смерцю заклікаў іх працаваць над дасягненнем глыбокай прыхільнасці да запаведзі пасяліцца ў Ізраілі, які, паводле яго слоў, з'яўляецца «падмуркам існавання нашага народа».

## Памяць 
У яго гонар была названа сінагога ў Беластоку, "Бет Шмуэль" ("Дом Шмуэля"), пабудаваная ў 1902 годзе, спаленая падчас Другой сусветнай вайны.

Кібуц Ган Шмуэль быў названы ў гонар Магілевера.

Адна з вуліц у цэнтры Тэль-Авіва названа ў яго гонар.

У Тэль-Авіве з 2009 года дзейнічае музей, прысвечаны гісторыі ранняй эміграцыі ў Эрэц-Ізраіль, названы ў яго гонар ("Музей рабіна Магілевера"). 

## Спасылкі 
Катэгорыя:Памерлі ў 1898 годзе
Катэгорыя:Нарадзіліся ў 1824 годзе
Катэгорыя:Постаці сіянізму

Катэгорыя:Яўрэі ў Беларусі
Катэгорыя:Рабіны
Катэгорыя:Сіянізм
Катэгорыя:Нарадзіліся ў Глыбокім